b'\n_START_ARTICLE_\nBarca solar\n_START_PARAGRAPH_\nLa barca solar \xc3\xa9s un element simb\xc3\xb2lic de la mitologia eg\xc3\xadpcia vinculat al cicle diari del Sol i el demi\xc3\xbcrg, que s\'associa amb Ra._NEWLINE_Per als egipcis de l\'antiguitat, el cicle perpetu de l\'arribada i la posta del Sol \xc3\xa9s comparable al cicle de la vida i de la mort. Aix\xc3\xad, cada mat\xc3\xad el Sol neix a orient, creix fins al zenit, envelleix cap a occident, i despr\xc3\xa9s desapareix en el regne dels morts, la Duat. Aquest viatge di\xc3\xbcrn, el d\xc3\xa9u solar, Ra, l\'efectua a bord d\'una barca anomenada mandyet. L\'elecci\xc3\xb3 d\'una barca com a mitj\xc3\xa0 de transport es compr\xc3\xa8n f\xc3\xa0cilment en una civilitzaci\xc3\xb3 eminentment fluvial on el Nil representa la via principal de comunicaci\xc3\xb3 i font primordial d\'aliments, gr\xc3\xa0cies a les fertilitzants crescudes, la irrigaci\xc3\xb3 i la pesca._NEWLINE_El periple perpetu de Ra no coneix pausa ni al vespre, al contrari, nom\xc3\xa9s comen\xc3\xa7a de nou. \xc3\x89s en una altra barca, anomenada mesektet, en qu\xc3\xa8 comen\xc3\xa7a el seu periple subterrani, el qual travessa durant les dotze hores de la nit abans de poder ren\xc3\xa9ixer al mat\xc3\xad. En el regne dels morts, s\'ha d\'enfrontar amb les forces del caos, en qu\xc3\xa8 el representant m\xc3\xa9s poder\xc3\xb3s \xc3\xa9s la serp Apofis. A la barca, \xc3\xa9s acompanyat per altres divinitats que, com Seth, l\'ajuden a lluitar contra el caos._NEWLINE_Els egipcis de l\'antiguitat van imaginar que, associant-se amb el d\xc3\xa9u solar en el moment del seu viatge perpetu a bord de les barques sagrades, les seves \xc3\xa0nimes viurien eternament. Aix\xc3\xad \xc3\xa9s com el culte funerari va quedar fortament marcat per aquest mite solar. Per aix\xc3\xb2, normalment, les tombes es van construir sobre la riba occidental del Nil, on "mor" el Sol, i en el ritual funerari s\'inclo\xc3\xafa travessar el riu amb el difunt sobre barques semblants a les del d\xc3\xa9u solar._NEWLINE_S\'han trobat diverses representacions d\'aquestes barques en maquetes i aixovars funeraris, la m\xc3\xa9s espectacular \xc3\xa9s segurament la barca solar de m\xc3\xa9s de 4.500 anys, que es va trobar en un fossar al costat de la Gran Pir\xc3\xa0mide, el 1954, desmuntada en 1.224 peces. La barca, de m\xc3\xa9s de 43 metres d\'eslora, es va tornar a muntar, una feina que va durar una d\xc3\xa8cada i la col\xc2\xb7laboraci\xc3\xb3 de diversos experts. Actualment, est\xc3\xa0 exposada en el Museu de la Barca Solar, una construcci\xc3\xb3 al costat sud de la pir\xc3\xa0mide. S\'han trobat quatre fossars m\xc3\xa9s per a barques solars al costat de la pir\xc3\xa0mide i cinc m\xc3\xa9s al voltant de la pir\xc3\xa0mide de Kefren.'